劇暑不可耐戲作冷語排之呈國威同舍兄
作者：林宗放
朝代：宋

paragraphs: 雲師怒挾風伯狂，排山立海恣披猖。
斯須委雪一丈强，殺氣吞日埋扶桑。
平時身熱號炎荒，冰山亦復連穹蒼。
翔風健兒材武良，墮指十五半在亡。
巖谷不問殲虎狼，凍合瀛海蛟龍僵。
蒼生似落冰蠶鄉，一氣如縷何可長。
翻思蹈火勇赴湯，誰能排雲挈太陽，稍與萬物回精光。
客來徵此疑荒唐，烏有先生投予方。
端居炎赫汗反漿，試想幻境生清凉。